b"\n_START_ARTICLE_\nChristian Fouchet\n_START_SECTION_\nCarrera pol\xc3\xadtica\n_START_PARAGRAPH_\nEs va llicenciar en Dret i va realitzar estudis de postgrau en economia pol\xc3\xadtica. Es pos\xc3\xa0 al servei del general De Gaulle el 19 de juny de 1940. Va ser aviador de la For\xc3\xa7a A\xc3\xa8ria de la Fran\xc3\xa7a Lliure i, despr\xc3\xa9s de treure's el certificat de paracaigudista, es va convertir en corresponsal de guerra a l'Orient Mitj\xc3\xa0, a les campanyes de Fezzan i de L\xc3\xadbia. El 1943 conegu\xc3\xa9 Antoine de Saint-Exup\xc3\xa9ry a l'Alger i els dos es feren amics.\n_START_SECTION_\nLlocs diplom\xc3\xa0tics\n_START_PARAGRAPH_\nVa ser secretari d'ambaixada a Moscou el 1944, i el mateix any f\xc3\xa9u funcions de delegat davant del govern provisional polon\xc3\xa8s de Lublin. Va ser el primer occidental en entrar a Vars\xc3\xb2via amb l'Ex\xc3\xa8rcit Roig a la fi de gener de 1945, i va organitzar el reagrupament de milers de presoners i reportats francesos, alliberats dels camps alemanys en territori de Pol\xc3\xb2nia. _NEWLINE_Des d'agost de 1945, va ser C\xc3\xb2nsol General de Fran\xc3\xa7a a Calcuta amb jurisdicci\xc3\xb3 sobre l'\xc3\x8dndia i Birm\xc3\xa0nia. All\xc3\xa0 hi conegu\xc3\xa9 Alexandra David-N\xc3\xa9el, l'amistat amb la qual s'allarg\xc3\xa0 fins a la mort d'Alexandra el 1969, als 100 anys. _NEWLINE_Fou ambaixador de Dinamarca des de 1958 fins a 1962 i president de la comissi\xc3\xb3 encarregada de desenvolupar un projecte de la Uni\xc3\xb3 pol\xc3\xadtica europea dels Sis Estats de la CEE (Pla Fouchet), que finalment i despr\xc3\xa9s dues versions presentades el 2 de novembre de 1961, i la segona al gener de 1962, no va tenir \xc3\xa8xit. Des del 19 de mar\xc3\xa7 al 3 de juliol de 1962, va ser Alt Comissionat a Alg\xc3\xa8ria.\n_START_SECTION_\nMandats pol\xc3\xadtics\n_START_PARAGRAPH_\nEs va unir al Reagrupament del Poble Franc\xc3\xa8s, que represent\xc3\xa0 a l'Assemblea Nacional de 1951 a 1955 com a diputat pel departament del Sena. Va acompanyar el general De Gaulle durant el seu viatge a Tun\xc3\xadsia. _NEWLINE_Des del 10 de juny de 1954 fins al 5 de febrer de 1955, va ser el ministre encarregat d'assumptes marroquins i tunisians al govern del Primer Ministre de Fran\xc3\xa7a Pierre Mend\xc3\xa8s-France. De l'11 de setembre al 28 de novembre de 1962 va ser ministre delegat davant el Primer Ministre, encarregat de la Informaci\xc3\xb3. _NEWLINE_Com a Ministre d'Educaci\xc3\xb3 Nacional del 28 de novembre de 1962 fins a l'1 d'abril de 1967, va instaurar el mapa escolar i contribu\xc3\xad a la modernitzaci\xc3\xb3 dels programes d'estudis cient\xc3\xadfics i a crear nous programes de formaci\xc3\xb3 professional, els mestratges en inform\xc3\xa0tica i electr\xc3\xb2nica. _NEWLINE_Va ser ministre de l'Interior des del 6 d'abril de 1967 al 31 de maig de 1968, sota els governs de Georges Pompidou, cosa que el feu cobrir els esdeveniments de maig del 68."